**רני צים** (נולד ב־12 בפברואר 1975 ברמת־גן) הוא איש עסקים ישראלי; בעל השליטה ויו"ר בחברות הציבוריות "רני צים מרכזי קניות" ו"פסגות קבוצה לפיננסים והשקעות".

ביוגרפיה
--------

רני נולד למשפחה בת 6 נפשות (בן שלישי מתוך ארבעה). אביו עזרא – יליד עיראק, ואימו חסיה, צברית שהוריה הגיעו מסוריה ועלו בשנות ה־50. אביו היה נהג משאית ולאחר מכן החזיקה המשפחה בחנות בגדים ברחוב ז׳בוטינסקי ברמת־גן.

בילדותו עברה המשפחה לפתח־תקווה, מכרה את החנות ברמת־גן ופתחה חנות ירקות בפתח־תקווה. רני ואחיו עבדו בצעירותם בחופשות בחנות לצד אביהם, במקביל לעבודתו של צים בקייטרינג. בנוסף, צים התאמן בקראטה במשך כ־10 שנים, עד לתחילת שירותו הצבאי.

לאחר השלמת לימודי התיכון באחד העם פתח־תקווה, שירת בבסיס ציוד תל־השומר. ב־1999, פתח עם אחיו את החנות הראשונה של "כמעט חינם" בשטח של 400 מ"ר בשכונת אם המושבות בפ"ת. מקור השם, "כמעט חינם" – היה בחנות תיקים וארנקים שהפעיל הסבא של השניים בשכונת התקווה שנקראה "יעני בלאש", כלומר "כמעט חינם".

### פעילות עסקית

רשת "כמעט חינם" התאפיינה בסניפים עם מחירים נמוכים, שפעלו בעיקר בפריפריה. צים היה אחראי על האסטרטגיה שקידמה את צמיחת הרשת.

ב־2005 בזמן שרשת קלאב מרקט נקלעה לחדלות פירעון, ניהל צים משא ומתן מול מפרק החברה והצליח לרכוש את הסניפים שנותרו לאחר מכירת רוב סניפי הרשת לשופרסל. לאורך השנים "כמעט חינם" המשיכה להתרחב, כשב־2007 רכשה את רשת סופר־פרייס שכללה 5 סניפים בתמורה ל־15 מיליון ש"ח. בשנים שלאחר מכן רכשה 2 סניפים של טיב־טעם ו־2 סניפים של מחסני להב.

ב־2009 הרשת הונפקה בבורסה בת"א לפי שווי של כ־300 מיליון ש"ח, כאשר לפני ההנפקה בהמלצת יועצי ההנפקה, האחים חילקו ביניהם את הנדל"ן המשותף: צים קיבל את הקרקעות בפריפריה (בנתיבות, בערד, במעלות ובבית שאן).

בשיאה של כמעט־חינם הרשת נסחרה בבורסה בשווי של כ־650 מיליון ש"ח, מנתה 37 סניפים עם כ־1,500 עובדים ומותג פרטי הכולל כ־1,000 מוצרים. בנוסף, החברה הציגה היקף מכירות שנתי צומח של כ־1.35 מיליארד ש"ח ורווח תפעולי של כ־46 מ׳ ש"ח.

ב־2012 נמכרה כמעט חינם לרשת יינות ביתן לפי שווי של כ־350 מיליון ש"ח, לאחר שהחברה חילקה דיבידנד של 70 מיליון ש"ח. זאת כחלק מרצון משותף של צים לפנות לתחומי עיסוק נפרדים ולאור פער של שניהם בחזון המשותף של הרשת.

במקביל לפעילותו בכמעט חינם, הקים צים בנובמבר 2009 את חברת "רני צים מרכזי קניות", אשר עוסקת בייזום, הקמה, ניהול ופיתוח מרכזים מסחריים בישראל. את המרכזים הראשונים של החברה הקים על קרקעות שרכש מרשת כמעט חינם. המיקוד היה מרכזים מסחריים פתוחים ובערי הפריפריה של ישראל תחת השם צים סנטר. זאת לאחר שנחשף בפעילותו ברשת המזון לצורך בשטחי מסחר באזורים אלו ולחוסר איזון בהיצע והמחירים מול אזור המרכז. פעילות זו תרמה גם לגידול במקומות התעסוקה באותם אזורים ובאפשרויות הבילוי והפנאי, ושדרג את איכות החיים של התושבים.

במקביל לפעילות זו, הוביל צים פעילות אנרגיה ירוקה שכוללת ייצור חשמל סולארי בהיקף של כ־5 מגה וואט באמצעות פאנלים סולאריים שנבנו על גגות המרכזים המסחריים של החברה.

מרכז צים אורבן במעלותב־2015 עת המרכזים המסחריים כללו כ־50 אלף מ"ר ואוכלסו בתפוסה גבוהה, הרחיב צים את המרכזים בהשקעה של 60 מיליון ש"ח שכללה תוספת כוללת של כ־8,000 מ"ר של מסחר.

במקביל, באותה שנה רכש צים את חלקו (50%) של שותפו – רונן לוי, ברשת הציוד המשרדי אופיס דיפו ישראל, לפי שווי של 50 מיליון ש"ח.

ב־2017 התמודד צים על רכישת חברת תנופורט מכונסי נכסי אליעזר פישמן, אולם על אף שחתם על הסכם רכישת תנופורט, הכונסים חזרו בהם ובהחלטת השופט איתן אורנשטיין ההליך נוהל בהתמחרות בה זכו ירון אדיב וכידן דהרי בתמורה לסך של 160 מ׳ ש"ח.

במרץ 2018 הנפיקה רני צים מרכזי קניות את מניותיה בבורסה בת"א וגייסה 60 מיליון ש"ח לפי שווי של 230 מיליון ש"ח.

באוקטובר 2019 רכש צים מהחברות צמח המרמן ואשדר את קניון "לב גני התקווה" תמורת 175 מיליון שקל.

בדצמבר 2019 רכש צים את קניון סיטי 1 בנוף הגליל בתמורה ל־97 מיליון ש"ח, כחלק מהליך כינוס הנכסים של נכסי אליעזר פישמן. הקניון כולל 36.5 אלף מ"ר של מסחר, תעשייה ומשרדים. זמן קצר קודם לכן הוא הודיע כי ישקיע ביחד עם חברת מידאס, השותפה שלו בחברה הערבית, 51 מיליון שקל בהקמת שטח מסחרי גדול ברהט. בספטמבר 2021 החליט צים לרכוש את פעילות מידאס (100%) ב־70 מיליון שקל אשר אפשרה לו להגדיל את חלקו בפרויקטים הפעילים של נדל"ן מניב מסחרי באום אל פחם וירכא, לצד הפרויקטים שבפיתוח בטירה, טייבה, רהט וטמרה.

בינואר 2021, נחקרו צים והמנכ"ל יניב בנדר ברשות ניירות ערך בחשד לשימוש במידע פנים.
במאי 2021 השלים צים את רכישת מחצית מהמרכז המסחרי "אונו סנטר" בקריית אונו תמורת כ־130 מיליון ש"ח.

בהמשך אותו חודש רכש צים באמצעות רני צים מרכזי קניות את קבוצת המגורים מגידו, המתמחה בייזום, תכנון וביצוע של פרויקטי נדל"ן ובעלת צבר בהיקף של כ־1,750 יח"ד עם הכנסות צפויות של כ־2 מיליארד ש"ח. במקביל לכך, מכר צים את רשת אופיס דיפו לקבוצת UMI בסכום של 80 מיליון ש"ח.

ביוני 2021 רכש צים באמצעות וואליו קפיטל את בית ההשקעות פסגות בתמורה ל־405 מיליון ש"ח, למעט פעילות הגמל והפנסיה שמוזגה לאלטשולר שחם.

ביולי 2021 הגיש צים הצעה לרכוש באמצעות פסגות את אי.די.בי. פיתוח מידי נושי החברה, לצד 4 הצעות אחרות. אולם, מחזיקי האג"ח (בעלי הזכויות בחברה) הורו לנאמן לדחות את כל ההצעות.

במרץ 2022 הקים ביחד עם בנו טל ובשותפות עם משה הופטמן רשת סופרמרקטים שכונתיים בשם "סופרטל". נכון לאמצע 2023 מונה הרשת 8 סניפים בפ"ת, רחובות וגני תקווה.

בינואר 2023 פתחה רשות ניירות ערך בחקירה נגד צים ונגד יריב בנדר (מנכ"ל פסגות), בגין חשדות בביצוע עבירות הקשורות למידע פנים בקבוצת פסגות. באפריל 2024 נסגר תיק החקירה בגין ההאשמות, והוחלט שלא נפל רבב בהתנהלותם.

ביוני 2023 נרכש קניון ים המלח על ידי צים מרכזי קניות בסכום של כ־152 מיליון ש"ח.

בדצמ' 2023 צים השלים את מכירת פעילות קרנות הנאמנות של פסגות להפניקס ולבית ההשקעות איי.בי.איי תמורת 297 מיליון שקל.

בנוסף לכך, לצים השקעות בחברת הפינטק פרי־פיי, המפעילה ארנקים דיגיטליים, וכן השקיע כ־1 מיליון ש"ח בשותפות המו"פ Hive2040 הנסחרת בבורסת ת"א.

הקבוצה גם כוללת החזקה בחברת אגירת האנרגיה הציבורית ברנמילר בכ־11%.

תרומה לקהילה
------------

במרץ 2021 סייע צים בהקמת מוקד פעילות אזורי של איחוד הצלה בכפר קאסם העוסק בהדרכת עזרה ראשונה לציבור הרחב, וכולל מרכז ציוד רפואי של איחוד הצלה. זאת מתוך ההבנה שיש בעיר צורך בעזרה ראשונה מהירה ואיכותית. צים גם דאג להעתיק מגרש כדורגל שהיווה מוקד לפעילות חברתית וספורטיבית בטמרה, ממיקום המרכז המסחרי של צים מרכזי קניות, לאזור אחר בעיר.

שיתופי פעולה נוספים שנתמכים על ידי צים כוללים קידום יוזמות קהילתיות עם בית הספר אלאמל לחינוך המיוחד, אומנויות וספורט באום אל-פאחם, שנותן מענה לבעלי מוגבלות שכלית התפתחותית, חלוקת משלוחי מנות לגני ילדים בעלי צרכים מיוחדים וסיוע בהעלאת הצגה בהשתתפות שחקנים בעלי צרכים מיוחדים בבית שאן.

במקביל מרכזי הקניות של צים עורכים שיתופי פעולה עם ארגונים שונים, הכוללים יום תרומות שיער עבור חולי סרטן ותרומות דם במתחם החברה בגני תקווה, תרומת מוצרי טיפוח לנשים נפגעות אלימות ולנערות בסיכון, מכירת משלוחי מנות של עובדי מפעל דרור בערד, המעסיק אנשים בעלי מוגבלויות, וכן עריכת "יום המעשים הטובים" בשיתוף עם עמותות שונות.

חיים אישיים
-----------

צים נשוי ללילך, אותה הכיר בצבא, להם 4 ילדים. המשפחה מתגוררת בכפר מעש. צים חובב ספורט מושבע, מתאמן ב־MMA (אמנויות לחימה משולבות) ומשתתף במרתונים של ריצה.

קישורים חיצוניים
----------------

ויקישיתוף מדיה וקבצים בנושא **רני צים** בוויקישיתוף
* אתר האינטרנט הרשמי של צים אורבן
* פודקאסט פריצת גבולות | פרק 5 | רני צים: ממכולת – לאקזיט – ל2 חברות בורסאיות, סרטון בערוץ "אלון אולמן – פריצת גבולות", באתר יוטיוב (אורך: 53:53)
* אתר למנויים בלבד מיכאל רוכוורגר, טייקון פיננסי חדש? רני צים בדרך לנהל 90 מיליארד שקל מנכסי פסגות, באתר TheMarker‏, 12 במאי 2021
* הדס מגן, ‏רני צים: "אני חי בעוצמה. יש לי מיינדסט של אריה. חשוב לי להשאיר חותם", באתר גלובס, 17 באפריל 2022
* עופר פטרסבורג, הבידול הוא החוזקה שלנו, באתר ישראל היום, 5 ביולי 2023
* חזי שטרנליכט, ‏מגיל דויטש ועד רני צים: היזמים שהמציאו את עצמם מחדש לאחר אקזיט המיליונים, באתר גלובס, 6 בנובמבר 2022
* רני צים יקים מרכז מסחרי בשכונת הענק 'פסגות אפק' בראש העין, באתר וואלה!‏, 15 בספטמבר 2022
* "I’m stubborn, I never give up", פורבס ישראל, ‏9 בדצמבר 2019
* טלי ציפורי, ‏"כשהתחתנתי, אמרתי לאשתי: נשקיע בעסק במקום לקנות בית", באתר גלובס, 1 ביוני 2017
* נורית קדוש, רני צים יוצא מהשותפות עם רונן לוי וקונה את מלוא הבעלות על אופיס דיפו, 24 במרץ 2015, כלכליסט
* דיאנה בחור ניר, אבא אמר לי: "כדי לקבל בגד חדש הייתי צריך לחכות שהוא יהיה קטן על אחי", באתר כלכליסט, 23 באוקטובר 2014
* גולן חזני, בעקבות חשיפת "כלכליסט": הופסק המסחר במניית כמעט חינם, באתר כלכליסט, 9 באוקטובר 2012

הערות שוליים
------------

1. ↑  ליאת רון, ‏פורטפוליו / רני צים, באתר גלובס, 10 ביולי 2014
2. 1 2  שוקי שדה, מכירת כמעט חינם: 350 מיליון שקל ושלום בית, באתר TheMarker‏, 26 באוקטובר 2012
3. ↑  אתר למנויים בלבד עדי דברת, "לא כל העשירים גנבים": רני צים קם ב-4 בבוקר ומנהל אימפריה של חצי מיליארד שקל, באתר TheMarker‏, 10 בינואר 2020
4. ↑  נורית קדוש, רני צים יוצא מהשותפות עם רונן לוי וקונה את מלוא הבעלות על אופיס דיפו, באתר כלכליסט, 24 במרץ 2015
5. ↑  מיכאל לוי, הנהלת חברת רני צים מרכזי קניות, פתחה אמש את המסחר לרגל הנפקת מניות החברה בבורסה, באתר Funder, ‏12 באפריל 2018
6. ↑  חזי שטרנליכט, רני צים מתרחב: רוכש את פעילות מידאס במגזר הערבי ב-70 מיליון שקל, באתר כלכליסט, 18 בספטמבר 2020
7. ↑  אבישי גרינצייג, ‏רני צים חשוד שהעביר מידע פנים לבכירה ברשות שדות התעופה: פרטים חדשים על החקירה שמטלטלת את פסגות, באתר גלובס, 12 בינואר 2023
8. ↑  חזי שטרנליכט, רני צים רוכש 50% ממרכז מסחרי בהקמה תמורת 130 מיליון שקל, באתר כלכליסט, 18 במאי 2021
9. 1 2  וואליו קפיטל שבשליטת רני צים השלימה את עסקת פסגות תמורת 405 מיליון שקל, באתר גלובס, 27 באוגוסט 2021
10. ↑  רשת הסופרמרקטים של רני צים מתרחבת: היכן ייפתחו סניפים החדשים?, באתר אייס, 12 בינואר 2023
11. ↑  ניצן כהן, רני צים רוכש את קניון ים-המלח ב-152 מיליון שקל, באתר אייס, 27 ביוני 2023
12. ↑  אתר למנויים בלבד יוסף חרש, רני צים חובר למנכ"ל וויקס בשותפות מו"פ. ואיך קשורים לזה מפכ"ל וראש מוסד לשעבר?, באתר TheMarker‏, 3 במאי 2021
13. ↑  כיכר בשיתוף איחוד הצלה, מרכז הכשרה של 'איחוד הצלה' בכפר .. באתר כיכר השבת, ‏2021-03-10
14. ↑  למען הקהילה, באתר user-oqw6j7d.cld.bz